text: Gårdkatten Funky får nu et nyt hjem via Dyreværnet
  10 november 2017 kl. 11.13
  Nu begynder Dyreværnet også at formidle katte til sydjyske familier, der vil give herreløse katte et nyt hjem.
  Dyreværnet, som er en af Danmarks ældste dyreværnsforeninger med start tilbage i 1898, åbnede sin jyske afdeling i Seest ved Kolding i maj sidste år.
  Foreningen skaffer nye hjem til omkring 1.500 kæledyr om året fra internatet i Kolding og internatet i København.
  I første omgang var det kun hunde, man kunne adoptere fra Dyreværnet Jylland, men nu kan der også adopteres katte vest for Storebælt.
  - Der er heldigvis mange, der gerne vil give hjemløse katte et nyt og trygt hjem. Da vi også har stor tilgang af indbragte herreløse katte, er det jo oplagt også at formidle dem videre til jyske hjem, siger internatsleder for Dyreværnet Kolding, Gitte Visbech, til TV SYD.
  Lige nu har Dyreværnet Kolding fire katte klar til adoption.
  